Grenaa: Heldigvis viste baggrunden sig at være mindre dramatisk end frygtet, da der klokken 11.10 torsdag indløb en alarm om brand på et skib ved kajen i Grenaa Havn.

Det viste sig, at alarmen gjaldt den tidligere diskoteksfærge M/F Broen, som igennem en del år har været den festlige og maritime ramme i nattelivet for århusianerne, mens den lå til kaj i Aarhus Havn. I dag hedder færgen Spektrum of Scandinavia og ligger altså i øjeblikket til kaj i Grenaa.

Og selv om der ganske rigtigt var ild i skibet, var branden ikke mere omfangsrig, end at den hurtigt lod sig slukke, og at skaderne efter branden er særdeles overskuelige.

- Det var et elskab på nederste dæk, som brændte, og vi fik hurtigt slukket ilden, fortæller Jan Recke fra beredskab og Sikkerhed.

Brandfolkene kunne dog først køre fra stedet lidt hen på eftermiddagen, idet det tog noget tid efterfølgende at ventilere skibet og få røgen ud. Man kan nemlig ikke bare som i de fleste bygninger åbne alle vinduer.

- Men røgskaderne begrænser sig til et lille område omkring elskabet, siger Jan Recke.